2019. augusztus 05. 14:10
Nemcsak Egyiptom, hanem az egész világ szempontjából egyedülálló történelmi tárgyról van szó - jelentette ki Hálid al-Ináni egyiptomi régészeti miniszter az épülőfélben lévő Egyiptomi Nagymúzeumban tartott vasárnapi sajtótájékoztatón, ahol a nyilvánosság is beláthatott Tutanhamon fáraó legkülső aranyozott fakoporsójának restaurálási munkálataiba.
Forrás: Picture-Alliance/AFP/Hassan Mohamed
A miniszter elmondta, hogy a 3000 éves, 2,23 méteres szarkofág, amelyet az ifjú fáraó portréja és a királyi jelvények díszítenek, nagyon kényes állapotban van, mert 1922-es felfedezése óta soha nem restaurálták. A leghíresebb egyiptomi fáraó múmiáját rejtő három szarkofág közül a legkülsőt július közepén szállították át a luxori Királyok völgyéből a gízai piramisok közelében épülő, 2020 végére átadandó Egyiptomi Nagymúzeumba, hogy leendő helyén restaurálják. A repedezett aranyozású szarkofág helyreállítása legalább nyolc hónapot vesz igénybe - közölte al-Ináni.
Az épülő Nagymúzeum 2020 végére tervezett átadása után egy helyen állítják ki a Tutanhamon sírjában talált összes kincset, benne a fáraó három koporsóját, amelyek közül kettő jelenleg a kairói, Tahrir téri Egyiptomi Múzeumban látható, írja az MTI.